ฝ่ายค้าน เตรียมอภิปรายนายกรัฐมนตรี รัฐมนตรี 5-6 คน พร้อมยอมรับไม่มั่นใจจะมีงูเห่ามากกว่า 7 คนหรือไม่
นายสุทิน คลังแสง ประธานวิปฝ่ายค้าน เปิดเผยผลการประชุมวิปฝ่ายค้าน เพื่อเตรียมยื่นญัตติอภิปรายไม่ไว้วางใจ 15 มิถุนายนนี้ ว่า จะได้ข้อสรุปอีกครั้งวันที่ 8 มิถุนายนนี้ หลังบางพรรคขอเวลาไปพิจารณารายละเอียดเรื่องตัวบุคคลที่จะถูกอภิปรายและข้อกล่าวหา โดยจะมีการแถลงให้ทราบ ทั้งนี้ตัวบุคคลที่จะถูกอภิปรายครั้งนี้ ประมาณ 5-6 คน น้อยกว่าครั้งที่แล้ว โดยหลักๆ คือ นายกรัฐมนตรีและรัฐมนตรีกระทรวงหลักๆ อาทิ กระทรวงการคลัง กระทรวงคมนาคม กระทรวงพาณิชย์ กระทรวงเกษตรและสหกรณ์ และกระทรวงสาธารณสุข โดยข้อกล่าวหา 5-6 ข้อ อาทิ เรื่องความล้มเหลว การทุจริต หาประโยชน์เพื่อพวกพ้อง ผิดกฎหมายขัดจริยธรรมนักการเมืองและนโยบายที่ไม่ได้ทำตามที่ประกาศไว้นายสุทิน ยอมรับว่า ไม่คาดหวังที่จะสามารถล้มรัฐบาลได้ เพราะเป็นปลายรัฐบาล ซึ่งต้องอภิปรายดี มีคุณภาพ ให้ประชาชนเห็นด้วย ส่วนจะมีพรรคเศรษฐกิจไทย มาร่วมหรือไม่ ยังไม่สามารถตอบได้ เพราะยังไม่ได้คุยกัน หลังจบการพิจารณาร่างกฎหมายงบประมาณ 2566 แต่คาดว่า หลังยื่นญัตติ จะมีการพูดคุยเรื่องการอภิปรายอีกครั้งและยอมรับไม่มั่นใจว่า ในการอภิปรายไม่ไว้วางใจ จะมีงูเห่ามากกว่า 7 คนหรือไม่ เพราะอยู่ที่ ส.ส. และต้องมีคำชี้แจงเพราะสถานการณ์ต่างกันนายสุทิน ยังกล่าวถึงการพิจารณากรณี 7 ส.ส. งูเห่า ลงมติรับหลักการร่างกฎหมายงบประมาณ 2566 ว่า กรรมการจริยธรรมของพรรคจะพิจารณาสัปดาห์นี้ ส่วนความผิดขึ้นอยู่ที่กรรมการ แต่ถ้าไม่มา ถือว่ายอมรับความผิดที่กระทำ